Speeda svenske
«Cash» står sterkt og virkningsfullt fram som en helt usedvanlig ekte, nerveslitende moderne skandinavisk thriller! 

Boken er basert på det svenske forfatterfenomenet Jens Lapidus gjennombruddskrim. 
Lapidus har en grundig juridisk og samfunnsfaglig bakgrunn. 
Det avspeiles i denne filmen, som han en gjennomført troverdighet i alt fra rollebesetning til spenningsoppbygging - og derfor gjør den meget sebar. 

Det handler om «JW», flink og kjapp handelshøyskolestudent, med et par utpregede, kompleksdrevede svakheter: 
Han kommer fra en ytterst beskjeden bakgrunn. 
Og vil så gjerne, så gjerne leke med de rike og peneste unge menneskene i Stockholm. 
Det er et strev! 

Slik ramler han inn i storkriminalitet, ikke helt tilfeldig: 
Hans helt naturlige grådighet fører ham via et Sverige på økonomisk nedtur inn i en grov kriminalitet, som han er alt for naiv til å beherske. 
Det må gå galt... 

Som man forstår: 
Oppskriften er velkjent, «hardkokt». 
Forbildene er lette å finne. 
Men så er det dét med så klare sjangerfilmer, da, at hvordan de gjennomføres er ofte viktigere enn selve plottet. 

Det er her «Cash» briljerer: 
Fra typene i de forskjellige konkurrerende, utenlandske bandene; via beskrivelsen av et økonomisk skrantende Sverige; hvordan en sosial klatrer i en ubarmhjertig sossemiljø knekker kodene; til den menneskelige siden av saken selv for rått kriminelle: 
Det sitter rett og slett som et skudd. 
Her er ikke en enste superhelt. 
Bare troverdige mennesker. 
Det er godt gjort, det er krimkvalitet av fint merke! 
